Pellegrini, Peter, minister školstva, vedy, výskumu a športu SR (2014-10-23):
Ďakujem veľmi pekne, pani predsedajúca. Vážený pán poslanec, vám ďakujem za položenú otázku. V súčasnej dobe prebieha revízia a zmena štátnych vzdelávacích programov podľa potrieb spoločnosti, ako aj požiadaviek samotných škôl. Cieľom týchto zmien je vytvoriť vo vzdelávacej oblasti Zdravie a pohyb také vzdelávacie aktivity, ktorými sa podarí vytvoriť podnetné prostredie na osvojenie si nových pohybových aktivít v škole i mimo školského prostredia. V prípade účinného osvojenia si týchto zručností existuje reálna možnosť vytvorenia si trvalého vzťahu k pohybovej aktivite, ktorá je kľúčom k zdravému životnému štýlu. Podpora zdravia sa uskutočňuje vo výchovno-vzdelávacom procese v rámci všetkých vzdelávacích oblastí a vyučovacích predmetov na všetkých stupňoch. Vo vzdelávacej oblasti Zdravie a pohyb sú v optimálnej miere zastúpené prvky zdravého životného štýlu, základy prvej pomoci, ktoré v maximálnej miere prispievajú k utváraniu si a rozvíjaniu kľúčových kompetencií žiakov potrebných na pochopenie zdravia ako najvyššej hodnoty. Predmet telesná a športová výchova vytvára zas priestor na uvedomenie si potreby celoživotnej starostlivosti o svoje zdravie, na osvojenie si teoretických vedomostí a praktických zručností smerujúcich k výchove ku zdraviu prostredníctvom pohybových aktivít, telesnej výchovy a športovej činnosti. Problematika zdravého životného štýlu je zahrnutá aj v povinných prierezových témach, ako je ochrana života a zdravia a osobnostný a sociálny rozvoj. Na školách sa realizujú didaktické hry, účelové cvičenia a samostatné kurzy na ochranu života a zdravia. Problematika zdravého životného štýlu je aj súčasťou vzdelávacieho programu každej školy. V rámci disponibilných hodín štátneho vzdelávacieho programu majú školy možnosť vo svojich školských vzdelávacích programoch vytvoriť vlastný predmet s uvedenou problematikou. Majú tiež možnosť venovať sa uvedenej téme v podobe kurzu alebo inej cielenej mimovyučovacej aktivity. Štátny pedagogický ústav venuje voliteľnému predmetu výchova k zdraviu, ktorého súčasťou je aj zdravý životný štýl, zvýšenú pozornosť. Organizuje odborné semináre a stretnutia a poskytuje záujemcom o metodické materiály svoje poradenstvo. Na webovom sídle ŠPÚ sa nachádzajú odborné a metodické podklady k vyučovaniu tohto voliteľného predmetu. V rámcových učebných plánoch, ktoré sú povinnou súčasťou štátnych vzdelávacích programov, sa odporúča základným školám v primárnom vzdelávaní využiť voliteľné hodiny na posilnenie telesnej výchovy. Okrem spomínanej pripravovanej revízie štátnych vzdelávacích programov, sa Národné športové centrum spolu s ministerstvom snaží pracovať na tom, aby deti získavali pozitívny vzťah k športu a pohybu. Dôkazom je aj spustený národný projekt Zvýšenie kvalifikácie učiteľov telesnej a športovej výchovy s dôrazom na inováciu spôsobu a metód výučby na základných a stredných školách. Vzdelávacie programy sú orientované na zážitkový spôsob vyučovania telesnej výchovy s cieľom zatraktívniť deťom telesnú výchovu a prispôsobiť aj prístup pedagógov, aby so súčasnou generáciou detí a mládeže vedeli lepšie a efektívnejšie pracovať. Cieľovou skupinou projektu sú učitelia, učitelia na prvom stupni základných škôl, učitelia telesnej výchovy na druhom stupni základných škôl a na stredných školách bez aprobácie na telesnú výchovu. Plánujeme zapojiť do projektu viac ako tritisíc učiteľov telesnej výchovy. Cieľová skupina je kľúčová, nakoľko pracuje s deťmi vo veku, kedy sa získavajú návyky a radosť k športu a pohybu. Títo učitelia sú prioritou preto, aby mali zručnosti pritiahnuť deti na hodiny telesnej výchovy. Zapojení pedagógovia získajú kredity pre seba, didaktické pomôcky pre svoju školu a vďaka novým odborným prístupom, formám a metódam výučby získaným prostredníctvom systému ďalšieho vzdelávania môžu efektívnejšie pôsobiť na zdravotný stav detí a mládeže. Úrad verejného zdravotníctva Slovenskej republiky vyslovil podporu tomuto národnému projektu ako jednému z intervenčných aktivít v prevencii obezity u detí a prebral nad jeho realizáciou odbornú záštitu. Národné športové centrum zároveň úzko spolupracuje aj s Fakultou telesnej výchovy a športu Univerzity Komenského a garantom projektu je aj prezident Medzinárodnej federácie telesnej výchovy v Európe profesor Branislav Antala. Zároveň náš projekt podporuje mnoho úspešných športovcov. Národné športové centrum komunikuje a perspektívne plánuje v oblasti telesnej výchovy spolupracovať na spoločných projektoch aj s okolitými krajinami Európskej únie. Jednou z našich priorít je venovať sa práve pohybu a zdraviu detí, mládeže, ako aj efektívnym a zaujímavým spôsobom upraviť hodiny telesnej výchovy, nakoľko zdravie a pohyb nás všetkých sprevádza počas celého života, a teda telesná výchova musí byť jedným z hlavných predmetov na školách. V prípade záujmu, pán poslanec, o detailnejšie informácie, odporúčam aj prezretie si webovej stránky www.telesnavychova.sk, kde možno nájsť ďalšie množstvo veľmi užitočných informácií. Preto na vašu otázku, či sa vydať cestou zvýšenia počtu hodín telesnej výchovy, ešte raz odpoviem, že v rámcových učebných plánoch sa odporúča základným školám v primárnom vzdelávaní, aby využili svoje voliteľné hodiny na posilnenie telesnej výchovy. Na druhej strane ale, pán poslanec, musím skonštatovať aj druhú vec. Pri návštevách regiónov a jednotlivých škôl musíme hovoriť aj o úrovni vybavenia jednotlivých telocviční a športových zariadení a potom môžeme viesť diskusiu, či môžeme len bezhlavo rozhodnúť o tom, že zmeníme dve povinné hodiny telesnej výchovy na tri bez toho, aby sme školám umožnili zmodernizovať svoje športoviská tak, aby vedeli v rámci novopridaných hodín poskytovať primeranú úroveň telesnej výchovy. Mnohé telocvične sú v dezolátnom stave, mnohé telocvične majú nedokonalé vybavenie, zastaralé vybavenie, ktoré nemotivuje ani vôbec v takých priestoroch telesnú výchovu vykonávať. Máme školy, ktoré absolútne postrádajú akúkoľvek telocvičňu alebo športovisko a cvičia na chodbách škôl, resp. vonku, čo je veľmi problematické pri horších klimatických podmienkach, preto nie je možné odpovedať na otázku len a vyriešiť tento problém, v poriadku, zvýšme počet hodín telesnej výchovy o jednu navyše, a tým je to vybavené. Ak chceme takúto povinnosť našim školám dať, tak musíme im pomôcť, aby zrevitalizovali aj celé svoje športové zariadenie a aby hlavne školy mali dostatok dobre pripravených a kvalifikovaných učiteľov telesnej výchovy, ktorí vedia deti priviesť k telesnej výchove modernými spôsobmi, ktoré zodpovedajú 21. storočiu a požiadavkám našich detí. Ďakujem pekne. Zatiaľ toľko, pán poslanec. Skončil som, pani predsedajúca.